**DOLOŽKA PREDNOSTI**

**medzinárodnej zmluvy pred zákonmi**

**(čl. 7 ods. 5 ústavy)**

1. **Gestor zmluvy:**

Ministerstvo vnútra Slovenskej republiky

1. **Názov zmluvy:**

Zmluva medzi Slovenskou republikou a Českou republikou o spolupráci na úseku evidencie obyvateľov a rodných čísel

1. **Účel a predmet zmluvy a jeho úprava v právnom poriadku Slovenskej republiky:** Cieľom zmluvy je upraviť podmienky spolupráce týkajúcej sa uskutočnenia porovnania údajov v evidenciách obyvateľov zmluvných strán, a to na účel zistenia štátneho občianstva občanov bývalej Českej a Slovenskej Federatívnej Republiky, u ktorých nie je v evidencii obyvateľov niektorej zo zmluvných strán uvedený údaj o súčasnom štátnom občianstve, prípadne na účel zistenia údaju o úmrtí takýchto osôb. Zmluva tiež stanovuje podmienky pre porovnávanie údajov v registroch rodných čísel na účel zabezpečenia správnosti a úplnosti údajov týkajúcich sa rodných čísiel pridelených na území zmluvných strán pred 1. januárom 1993. Na základe zmluvy si budú môcť zmluvné strany navzájom poskytovať údaje zo svojich evidencií obyvateľov a registrov rodných čísiel na účel zabezpečenia správnosti a úplnosti týchto údajov. Zmluva ďalej upravuje uznávanie rodných čísel pridelených na území druhej zmluvnej strany pred rokom 1993 ako aj poskytovanie údajov z evidencií obyvateľov pre potreby vyhľadávania vlastníkov nehnuteľností.

Vo vzťahu k právnemu poriadku Slovenskej republiky je problematika ustanovení zmluvy upravená zákonom č. 253/1998 Z. z. o hlásení pobytu občanov Slovenskej republiky a registri obyvateľov Slovenskej republiky v znení neskorších predpisov, zákonom č. 301/1995 Z. z. o rodnom čísle v znení neskorších predpisov a zákonom č.122/2013 Z. z. o ochrane osobných údajov a o zmene a doplnení niektorých zákonov.

1. **Priama úprava práv alebo povinností fyzických osôb alebo právnických osôb:**

Práva alebo povinnosti fyzických osôb alebo právnických osôb sú priamo upravené v článkoch 2, 4, 6 a 7 zmluvy. Konkrétne majú na základe ustanovení týchto článkov dotknuté fyzické osoby povinnosť strpieť nakladanie so svojimi osobnými údajmi zo strany príslušných orgánov zmluvných strán.

1. **Úprava predmetu medzinárodnej zmluvy v práve EÚ:**

Smernicu Európskeho parlamentu a Rady 95/46/EHS z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov (Mimoriadne vydanie Ú. v. EÚ, kap. 13/zv. 15). V zmysle čl. 8 ods. 7 uvedenej smernice členské štáty ustanovia podmienky, za ktorých bude možné spracovávať štátne identifikačné číslo alebo akýkoľvek iný identifikačný znak všeobecného uplatnenia.

1. **Kategória zmluvy podľa článku 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):**

Predkladaný materiál je podľa článku 7 ods. 4 Ústavy Slovenskej republiky medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb, preto sa po jej podpise vyžaduje súhlas Národnej rady Slovenskej republiky.

1. **Kategória zmluvy podľa článku 7 ods. 5 Ústavy Slovenskej republiky (má prednosť pred zákonmi):**

Predkladaný materiál je podľa článku 7 ods. 5 Ústavy Slovenskej republiky medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb, na ktorej vykonanie nie je potrebný zákon. Po ratifikácii a vyhlásení spôsobom ustanoveným zákonom má prednosť pred zákonmi.

1. **Dopady prijatia medzinárodnej zmluvy, ktorá má prednosť pred zákonmi, na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo adaptácie z dôvodu duplicity):**

Vzhľadom na priamu použiteľnosť ustanovení dohody a jej prednosť pred zákonmi, dohoda sa týka zákona č. 253/1998 Z. z. o hlásení pobytu občanov Slovenskej republiky a registri obyvateľov Slovenskej republiky v znení neskorších predpisov a zákona č. 301/1995 Z. z. o rodnom čísle v znení neskorších predpisov. Nie je potrebné meniť, zrušiť alebo adaptovať nijaký uvedený právny predpis Slovenskej republiky.